|  |
| --- |
| ΠΛΗΡΟΦΟΡΙΕΣ ΓΙΑ ΤΟΥΣ ΝΕΥΡΟΕΝΔΟΚΡΙΝΕΙΣ ΟΓΚΟΥΣ |

Οι νευροενδοκρινείς όγκοι (ΝΕΤ) προκύπτουν από κύτταρα, τα οποία παράγουν και εκκρίνουν διάφορες ορμόνες που ρυθμίζουν τις σωματικές λειτουργίες. Υπάρχουν πολλοί τύποι νευροενδοκρινών όγκων που μπορεί να εμφανιστούν σε διάφορα μέρη του οργανισμού. Ωστόσο, οι περισσότεροι εντοπίζονται στη γαστρεντερική οδό, το πάγκρεας και τους πνεύμονες.

Οι νευροενδοκρινείς όγκοι χωρίζονται σε δύο κατηγορίες: συμπτωματικοί (λειτουργικοί) και ασυμπτωματικοί (μη λειτουργικοί). Οι ασθενείς με συμπτωματικούς NET μπορεί να εμφανίσουν κλινικά συμπτώματα λόγω της υπερβολικής έκκρισης ορμονών από τα κύτταρα του όγκου. Για παράδειγμα, ορισμένα κύτταρα νευροενδοκρινών όγκων μπορεί να εκκρίνουν σεροτονίνη, μια ορμόνη που ρυθμίζει τη διάθεση, τον ύπνο και την όρεξη.

## *Επιπολασμός, παράγοντες κινδύνου και πρόγνωση*

Πρόσφατα δεδομένα δείχνουν ότι 5 στους 100.000 ανθρώπους διαγιγνώσκονται με ΝΕΤ κάθε χρόνο. Ωστόσο, η επίπτωση των NET αυξάνεται δραματικά, καθώς έχει υπερτετραπλασιαστεί τα τελευταία 30 χρόνια. Τα άτομα με οικογενειακό ιστορικό καρκίνου, οι γυναίκες και οι διαβητικοί διατρέχουν αυξημένο κίνδυνο εμφάνισης NET.

Η επιβίωση ενός ασθενούς με NET ποικίλλει ανάλογα με το στάδιο της νόσου. Για ασθενείς που διαγιγνώσκονται με τοπικό ή τοπικά προχωρημένο NET, ο μέσος χρόνος επιβίωσης είναι 18,5 και 9 χρόνια αντίστοιχα, ωστόσο, εάν ο καρκίνος είναι προχωρημένος, δηλαδή έχει επεκταθεί σε άλλα μέρη του σώματος (μετάσταση) ο μέσος χρόνος επιβίωσης κυμαίνεται από 33 μήνες για έναν καλώς ή μετρίως διαφοροποιημένο όγκο έως 9 μήνες για έναν πτωχά διαφοροποιημένο όγκο.

**Τα συμπτώματα** περιλαμβάνουν, ενδεικτικά, τα εξής

* Εξάψεις
* Διάρροια
* Διαλείπων κοιλιακός πόνος
* Συριγμός
* Βήχας
* Αιματηρά φλέγματα
* Γαστρεντερική αιμορραγία

Δυστυχώς, οι NET συχνά διαγιγνώσκονται σε προχωρημένο στάδιο. Για παράδειγμα, σε περίπου 60% των ασθενών με παγκρεατικό NET η νόσος έχει φτάσει σε προχωρημένο στάδιο κατά τη διάγνωση.

## *Διάγνωση και θεραπεία*

Οι NET σε ορισμένους ασθενείς μπορεί να μη διαγνωσθούν για χρόνια, εάν δεν συνοδεύονται από προφανή ή συγκεκριμένα συμπτώματα. Ο εκτιμώμενος χρόνος έως τη διάγνωση για τους NET είναι πέντε έως επτά χρόνια, ενώ, ακόμη και οι συμπτωματικοί ασθενείς, μπορεί να τύχουν εσφαλμένης διάγνωσης καθώς τα συμπτώματα μπορεί να είναι παρόμοια με αυτά άλλων νόσων και παθήσεων (π.χ. σύνδρομο ευερέθιστου εντέρου, κολίτιδα, άσθμα).

Δεν υπάρχει έλεγχος ρουτίνας για τους NET, ωστόσο κοινά εργαλεία που χρησιμοποιούνται για τη διάγνωσή τους είναι οι σαρώσεις αξονικής τομογραφίας (CT), η απεικόνιση μαγνητικού συντονισμού (MRI), το υπερηχογράφημα και το σπινθηρογράφημα υποδοχέων σωματοστατίνης. Χρήσιμες επίσης στη διάγνωση των NET είναι οι εξετάσεις αίματος και ούρων που αξιολογούν βιοδείκτες, όπως η χρωμογρανίνη A (CgA) ή το 5-HIAA, ένα παρα-προϊόν της σεροτονίνης.

Η θεραπεία των NET εξαρτάται από το μέγεθος και τη θέση του καρκίνου, την εξάπλωση του σε άλλα μέρη του οργανισμού και τη συνολική υγεία του ασθενούς. Οι τρέχουσες επιλογές θεραπείας περιλαμβάνουν χειρουργική επέμβαση, ακτινοθεραπεία, χημειοθεραπεία και φαρμακευτικές θεραπείες.

*****Παγκόσμια Hμέρα για τους NET (10 Νοεμβρίου)***

Ομάδες ασθενών από 11 χώρες και τέσσερις ηπείρους ενώθηκαν για να ανακηρύξουν τη 10η Νοεμβρίου 2010 ως την πρώτη ετήσια Παγκόσμια Ημέρα για τους NET και να συμβάλουν στην ενημέρωση σχετικά με αυτή τη σπάνια μορφή καρκίνου. Μάθετε περισσότερα και υπογράψτε τη διακήρυξη για να βοηθήσετε στην ευαισθητοποίηση για τους NET και την ανάγκη έγκαιρης διάγνωσης, με μια επίσκεψη στη διεύθυνση <http://www.netcancerday.org>